Gimi Levkovic kæmper tirsdag i Østre Landsret for at blive i Danmark, efter han i august måned blev udvist med indrejseforbud i 12 år af et enigt dommerpanel i byretten i Næstved.

Udvisningsdommen blev afsagt i forbindelse med, at retten fandt Gimi Levakovic skyldig i besiddelse af en halvautomatisk pistol, der var pakket ind i børnetøj og blev opbevaret på en fremmed families bopæl, ligesom han blev kendt skyldig i trusler og idømt et år og tre måneders fængsel.

Den 46-årige kroatiske statsborger, der for alvor blev kendt efter TV 2-dokumentaren ’Sigøjnerbossen – og hans berygtede familie’, har boet i Danmark siden han var to år gammel – men han har aldrig haft et arbejde, og dommeren i Næstved kaldte det ’bydende nødvendigt’, at han skulle udvises:

- Det mener vi på baggrund af en samlet vurdering, hvor vi blandt andet har taget højde for den tiltaltes tidligere straffe, sagde dommer Christian Ankerstjerne.

Straffet 26 gange

Straffe, Gimi Levakovic frem til han blev varetægtsfængslet 2. maj, havde afsonet 4 år 11 måneder og 18 dage af – ud af domme på otte år, har senioranklager Morten Ebbe Nielsen tirsdag forklaret i Østre Landsret.

- Siden han var 18 år, er han straffet 26 gange, sagde Morten Ebbe Nielsen, hvorefter han remsede op, hvad dommene har handlet om:

Vold og grov vold, henlsynsløs fareforvoldelse, afpresning, trusler og vidnetrusler, vold mod myndighedspersoner, besiddelse af våben, han har erhvervet gennem hæleri, talrige straffe for berigelseskriminalitet, herunder tyveri og tricktyveri begået overfor ældre medborgere, falsk forklaring overfor retten og for at opgive falsk identitet, opsummerede anklageren i sin procedure.

Svært at være optimist

- Tiltalte er tidligere straffet med otte års ubetinget fængsel – flere af de forhold er begået, mens han var prøveløsladt, forklarede senioranklager Morten Ebbe Nielsen i byretten.

- Skal man sammenfatte det, må man sige, at tiltaltes adfærd gennem mange år er et bevis på, at han enten ikke har magtet eller ønsket at blive integreret i det danske samfund, sagde Morten Ebbe Nielsen.

- Selv hvis man ønsker at være optimist, er det svært ikke at forestille sig, at han - hvis han ikke bliver udvist - vil fortsætte med at begå kriminalitet, sagde anklageren.

Vil ikke til Kroatien

Gimi Levakovic selv forklarede tirsdag i landsretten, at han faktisk ikke var sikker på, at hans pas er ægte – at han i virkeligheden er i besiddelse af et kroatisk statsborgerskab - ligesom han aldrig har besøgt Kroatien.

Han har ingen tilknytning til landet.

Hans forsvarer, Bjørn Elmquist, argumenterede for, at Gimi Levakovic er eneforsørger for to mindreårige børn, han i 2012 fik eneforældremyndigheden over – børn i den skolepligtige alder, der ikke kan ikke noget kroatisk.

- Det kan jeg da heller ikke, grinede Gimi Levakovic, der ellers har fremtrådt alvorlig i retten.

Og selvom Gimi Levakovic har to brødre, der begge er udvist til Kroatien, er udvisningerne ikke effektueret, fastslår Bjørn Elmquist.

Ifølge anklageren fordi, begge brødre fortsat afsoner fængselsdomme i Danmark.

Levakovic: Vil gerne arbejde

Den 46-årige mand, der har siddet varetægtsfængslet siden 2. maj – er tirsdag iført en lysegrøn skjorte, der sidder stramt over hans overarme og ryg, ligesom hans hår er omhyggeligt redt tilbage.

Ifølge anklageren bør det tale for, at landsretten opretholder dommen om udvisning, at Gimi Levakovic aldrig har færdiggjort folkeskolen, ikke har nogen uddannelse, ligesom han aldrig har været tilknyttet arbejdsmarkedet og altid har været på kontanthjælp.

Hvor Gimi Levakovic selv har forklaret, at han gerne vil være fitnessinstruktør, når han har taget uddannelsen hertil, eller også vil han gerne vil være transportchauffør, når han har generhvervet sit kørekort, eller arbejde med at gøre rent.

Nægter sig skyldig

Ligesom han har fortrudt sin medvirken i TV 2-dokumentaren ’Sigøjnerbossen – og hans berygtede familie’, hvor han bliver fremstillet som mafiaboss, hvilket ifølge Gimi Levakovic selv ikke er rigtigt.

Gimi Levakovic nægter sig skyldig i de forhold, han blev dømt for i Næstved, og kræver frifindelse i landsretten.

Det vil forsvarer Bjørn Elmquist procedere for efter en frokostpause – landsretten har tidligere givet udtryk for, at der kan fald dom allerede sent tirsdag eftermiddag.

Se TV 2-dokumentaren ’Sigøjnerbossen - og hans berygtede familie’ om Levakovic-familien på TV 2 PLAY her.